મુંબઈમાં અને ઉપનગરોમાં અનેક જ્વેલરોને ત્યાં એક અઠવાડિયાથી ઇન્કમ-ટૅક્સની રેઇડ પડી રહી છે જેનાથી જ્વેલરોને જબરા આંચકા લાગ્યા છે. જોકે એનાથી પણ મોટો ઝટકો ઘાટકોપરના લોકોને લાગ્યો છે. ગયા અઠવાડિયે ઘાટકોપર (ઈસ્ટ)ની વલ્લભબાગ લેનમાં આવેલા સાંઈ સ્વાદ ઢોસાની રેંકડી પર ઇન્કમ-ટૅક્સની રેઇડ પડી હતી. એ માટે ઇન્કમ-ટૅક્સના અધિકારીઓએ સાત દિવસ સુધી એના પર નજર રાખી હતી. આ રેઇડ સાંજના સાત વાગ્યાથી સવારે પાંચ વાગ્યા સુધી રોડ પર જ ચાલી હતી. આ માટે જ્વેલરો દાવો કરી રહ્યા છે એવો જ દાવો કરવામાં આવી રહ્યો છે કે રેઇડનું મુખ્ય કારણ ઇન્કમ ડેક્લેરેશન સ્કીમ જ છે જેમાં ઢોસાની રેંકડીવાળાને એક કરોડ રૂપિયા જાહેર કરવાનું ઇન્કમ-ટૅક્સના અધિકારીઓ દ્વારા કહેવામાં આવ્યું હતું. આ સમાચારે ઘાટકોપરના વેપારીઓને હલાવી નાખ્યા છે.